केरल में कोविड-19 से 122 और लोगों की मौत, एर्णाकुलम में मुफ्त वैक्सीनेशन अभियान शुरू
केरल में बृहस्पतिवार को कोविड-19 से 122 और मौतें होने के साथ वायरस से मरने वालों की संख्या बढ़कर 15,739 हो गई। राज्य में इस बीमारी के 12,818 नए मामले आए, जिससे संक्रमितों की कुल संख्या बढ़कर 32,18,015 हो गई। साथ ही जांच संक्रमण दर लगातार बढ़ रही है और 12 प्रतिशत का आंकड़ा पार कर गई है।
तिरुवनंतपुरम: केरल में बृहस्पतिवार को कोविड-19 से 122 और मौतें होने के साथ वायरस से मरने वालों की संख्या बढ़कर 15,739 हो गई। राज्य में इस बीमारी के 12,818 नए मामले आए, जिससे संक्रमितों की कुल संख्या बढ़कर 32,18,015 हो गई। साथ ही जांच संक्रमण दर लगातार बढ़ रही है और 12 प्रतिशत का आंकड़ा पार कर गई है। कई हफ्तों तक नीचे रहने के बाद 19 जुलाई को जांच संक्रमण दर (टीपीआर) 11 फीसदी के पार हो गई थी। इसके बाद से इसमें इजाफा हो रहा है और अब यह 12.38 प्रतिशत है।  राज्य सरकार की एक विज्ञप्ति में कहा गया है कि 13,454 और लोग कोरोना संक्रमण से ठीक हुए हैं, जिससे राज्य में अब तक कुल स्वस्थ होने वाले लोगों की संख्या बढ़कर 30,72,895 हो गई है और राज्य में अब उपचाराधीन मरीजों की संख्या 1,28,881 हो गई है। पिछले 24 घंटों में 1,03,543 नमूनों की जांच की गई, जिससे अब तक जांचे गए नमूनों की कुल संख्या बढ़कर 2,58,22,215 हो गई है। राज्य के विभिन्न जिलों में फिलहाल 4,09,323 लोग निगरानी में हैं। इस बीच केरल ट्रैवल मार्ट (केटीएम) और केरल सरकार ने मिलकर एर्णाकुलम जिले में मुफ्त कोविड-19 वैक्सीनेशन अभियान शुरू किया ताकि पर्यटन उद्योग को फिर से गति दी जा सके जो गत एक साल से महामारी की वजह से सुस्त है। केटीएम द्वारा जारी एक विज्ञप्ति के मुताबिक कोच्चि के महापौर एम अनिल कुमार और एर्णाकुलम के जिलाधिकारी जफर मलिक ने तीन दिवसीय वैक्सीनेशन अभियान की शुरुआत उपनगर मराडू में की, इसके साथ ही पर्यटन क्षेत्र से जुड़े 2,500 लोगों के वैक्सीनेशन की शुरुआत हुई। वैक्सीनेशन अभियान के आयोजकों के मुताबिक यह अभियान कोचिन बाईपास के पास बीटीएच सरोवरम से शुरू हुआ। इसका उदेश्य महामारी की संभावित तीसरी लहर को रोकना है। यह अभियान राज्यव्यापी अभियान का हिस्सा है ताकि पर्यटन क्षेत्र से जुड़े सभी का वैक्सीनेशन किया जा सके और पर्यटक स्थलों को पूर्ण वैक्सीनेशन क्षेत्र बनाया जा सके।ये भी पढ़ें